Reyna á að flytja á brott fleiri óbreytta borgara frá Azovstal-stálverksmiðjunni í Mariupol í dag. Úkraínumenn segjast hafa skotið niður eitt af skipum rússneska herflotans í Svartahafi, sem yrði þá annað skip þeirra til að hljóta slík örlög.
Talið er að um tvö hundruð óbreyttir borgarar hafist þar við enn, auk hermanna. Varnarmálaráðherra Úkraínu segir að Rússar hafi byrjað árásir á verksmiðjuna að nýju í trássi við þriggja daga vopnahlé sem hófst á fimmtudag. Þrátt fyrir það eru björgunaraðgerðirnar enn á dagskrá og er vonast til að fleiri óbreyttum borgurum verði komið á brott úr stálverksmiðjunni í dag.
Harðir bardagar geisa enn víða í austurhluta Úkraínu og hafa fregnir morgunsins frekar verið Úkraínu í hag. Meðal annars hafa þeir hafi gagnsókn í Kharkiv, sem Rússar hafa að mestu lagt undir sig, og tekist að endurheimta fimm þorp í héraðinu. Varnarmálaráðuneyti Bretlands segir í skýrslu dagsins að það muni kosta Rússa verulega fjármuni og tíma að endurbyggja her sinn eftir stríðið. Meðal annars hafi einn af T-90M skriðdrekum þeirra, sem eru þeir háþróuðustu í eigum Rússa, eyðilegast í átökunum. Þeir hafa um hundrað slíka til umráða. Þá lýsti úkraínska varnarmálaráðuneytið því yfir í morgun að tekist hefði að sökkva öðru skipi úr herflota Rússa á Svartahafi. Ráðuneytið bætti því við á Twitter að hin venjulega skrúðsýning flotans við Svartahaf á sigurdeginum, níunda maí, verði að þessu sinni haldin nærri Snákaeyju - á sjávarbotni.
En þessi sigurdagur vekur líka ákveðinn ugg hjá Úkraínummönnum. Þeir óttast að Rússar herði sókn sína til muna núna vegna þessa dags, sem Rússar minnast á hverju ári. Þennan dag árið nítján hundruð fjörutíu og fimm lýstu Sovétmenn yfir sigri á hinum þýsku nasistum í seinni heimstyrjöldinni. Talið er að Rússum sé mikið í mun að vinna táknræna sigra til að halda á lofti á þessum degi - og vestrænar njósnastofnanir telja jafnvel líklegt að þá muni Rússar formlega lýsa yfir stríði við Úkraínu.